Det skurrer i ørerne, at ledelsen i Aarhus Letbane først fire dage før den planlagte åbning af letbanen blev klar over, at sikkerhedsgodkendelsen ikke ville falde på plads. Det siger Per Nikolaj Bukh, professor i økonomistyring ved Aalborg Universitet, efter at det fredag aften kom frem, at den stort anlagte indvielse af Danmarks første letbane mindre end et døgn senere måtte aflyses.

»Jeg må sige, at det er usædvanligt. Man kan ikke lade være med at spørge sig selv, hvad i alverden der foregår,« siger Per Nikolaj Bukh.

Direktøren for Aarhus Letbane, Claus Rehfeld Moshøj, har i weekenden forklaret, at han først i tirsdags fik Trafik-, Bygge- og Boligstyrelsens meddelelse om, at letbanen ikke kunne få de ventede godkendelser. Uanset om det er korrekt eller ej, rejser Aarhus Letbanes håndtering af sagen alvorlige spørgsmål, siger Per Nikolaj Bukh.

To lige dårlige muligheder

»Der er to muligheder, og de er næsten lige dårlige. Den ene er, at Aarhus Letbane faktisk ikke har kunnet vurdere, hvor langt letbanen var fra at få den nødvendige godkendelse, på trods af den løbende dialog med Trafikstyrelsen. I så fald fremstår det, som om Aarhus Letbane er noget inkompetent i forhold til at håndtere sagen,« siger Per Nikolaj Bukh, der selv bor i Aarhus.

»Den anden mulighed er, at Aarhus Letbane faktisk har været vidende om, at åbningen hang i en tynd tråd, men at man har forsøgt at sætte hårdt mod hårdt og har satset på, at Trafikstyrelsen ikke havde is i maven til at undlade at sikkerhedsgodkende letbanen, når gæsterne var inviteret og kransekagen købt. Og at man har fundet det pinligt eller på anden måde uhensigtsmæssigt at orientere kommunen. I så fald har man helt konkret forsømt at informere tilstrækkeligt om denne risiko. Man har skjult noget, som borgmesteren nok gerne ville have vidst,« siger Per Nikolaj Bukh.

Borgmester Jacob Bundsgaard (S) måtte lørdag afvise, at han i flere dage har kendt til problemerne med sikkerhedsgodkendelsen og holdt dem skjult for de aarhusianske byrådsmedlemmer.

Flere forskellige problemer

Mens Trafikstyrelsen har godkendt en stor del af sikkerhedsarbejdet med letbanen, er der flere resterende problemer, forklarede vicedirektør Kåre Clemmesen fra Trafikstyrelsen i weekenden. Det største af problemerne er dokumentationen af letbaneoperatøren Keolis’ såkaldte sikkerhedsledelsessystem, som ikke har et tilstrækkeligt højt niveau. Derudover har Trafikstyrelsen afvist at tilslutte sig Aarhus Letbanes uvildige assessorvurdering af, at letbanen lever op til kravene til vedligehold af banen.

»Det er svært at forestille sig, hvad der kan forklare, at Aarhus Letbane er endt i denne her situation. Det er klart, at sikkerhedsgodkendelsen altid udgør en vis risiko i sådan et projekt. Men hvis risikoen har en vis størrelse, er det jo indlysende, at man orienterer opad i systemet, selv om det er ubelejligt,« siger Per Nikolaj Bukh.

Trafikstyrelsen vurderer, at det først er realistisk for Keolis og Aarhus Letbane at få de fornødne sikkerhedsgodkendelser på plads om halvanden til to måneder.

Ingeniøren har bedt Aarhus Letbane om at forholde sig til kritikken fra professor Per Nikolaj Bukh, men selskabet ønsker ikke at kommentere på sagen i dag. Ejerne af Aarhus Letbane, som ud over Aarhus Kommune omfatter Region Midtjylland, har bedt om at få en redegørelse fra selskabet, som ventes at lande i dag.

»Vores ejere skal have lov til at læse redegørelsen (og selv kommentere) inden vi udtaler os. Vi forventer, at det sker i morgen – og i den forbindelse kan vi forholde os til professorens udtalelser,« skriver Jens Velling, kommunikationschef hos Aarhus Letbane, i en e-mail.